
	Statkraft SF
Postboks 200 Lilleaker
0216 Oslo


	Vår dato: 
	 
	

	Vår ref.: NVE 200401177-41 kte/toth
	

	Arkiv: 912-513.4/Statkraft SF 
	Saksbehandler:

	Deres dato: 02.04.04
	Torstein Thorsen

	Deres ref.: 
	22 95 94 66


Statkraft SF – Langevåg vindpark med tilhørende nettilknytning i Bømlo kommune. Fastsetting av konsekvensutredningsprogram.
Vi viser til Deres melding av 02.04.04, møter om saken, mottatte høringsuttalelser og våre vurderinger i vedlagte ”Bakgrunn for KU-program” av 29.11.04.
I medhold av plan- og bygningslovens § 33-4 og forskrifter om konsekvensutredning, fastsetter herved Norges vassdrags- og energidirektorat (NVE) et konsekvensutredningsprogram (KU-program) for Statkraft SFs planlagte vindpark ved Langevåg i Bømlo kommune i Hordaland fylke.

NVE har forelagt konsekvensutredningsprogrammet for Miljøverndepartementet iht. forskrift om konsekvensutredning av 21. mai 1997 § 7.

Planområdet for tiltaket er lokalisert til områdene Dyrneset – Lenuten og Kvitfjell – Gåsafjellet. Konsekvensutredningen skal omfatte planområdene som omsøkes samt tilhørende vei- og kraftledningstraseer. Det planlegges å etablere en vindpark med en installert effekt på mellom 40-60 MW bestående av 8-30 vindmøller à 2-5 MW. Tiltakshaver planlegger å knytte vindparken til eksisterende transformatorstasjon i Børøysund via en ny ca. 8 km lang 66 kV kraftledning. Traseen for den nye 66 kV ledningen er planlagt å gå parallelt med eksisterende 22 kV kraftledning som går mellom Langevåg og Børøysund transformatorstasjoner.
Det skal i konsekvensutredningen utarbeides aktuelle løsninger for en vindpark med tilhørende infrastruktur, som plassering av vindmøller og veier. Konsekvenser av vindparken med tilhørende infrastruktur, heretter kalt ”tiltaket”, skal utredes. NVE forutsetter videre at de enkelte delutredninger sees i sammenheng der disse bygger på hverandre/henger sammen f eks landskap/kulturminner/kulturmiljø/friluftsliv og verneområder/flora/fauna med mer.

Tiltakshaver sier i meldingen at den planlagte vindparken vil kunne få vindmøller i størrelsen fra 2 til 5 MW. NVE stiller seg positiv til en slik fleksibilitet i planleggingsfasen ut fra økonomiske og miljømessige betraktninger, men ber om at Statkraft SF klargjør hvilken møllestørrelse som skal legges til grunn i konsekvensutredningene. Eventuelle virkninger for natur, miljø og samfunn for ulike aktuelle utbyggingsløsninger skal beskrives i konsekvensutredningen.
Konsekvensutredningen skal omfatte de emnene som er skissert i forskrift om konsekvensutredninger, vedlegg IV. Bokstav e) erstattes imidlertid av de spesielle utredningskravene nedenfor:

1. Landskap

· Det skal gis en kortfattet beskrivelse av landskapet i planområdet, der en omtaler landskapstype og hvordan tiltaket vil påvirke oppfattelsen av landskap, natur- og kulturmiljøet.

· De estetiske/visuelle virkninger av tiltaket skal beskrives og vurderes. Tiltaket skal visualiseres fra representative steder. Visualiseringen skal også omfatte nødvendige bygg og konstruksjoner tilknyttet vindparken.
· Det skal utarbeides synlighetskart som avklarer visuelt influensområde.
· Det skal legges ved kart som viser de valgte fotostandpunktene.
Fremgangsmåte:

Ved hjelp av fotorealistiske teknikker skal nærvirkning og fjernvirkning av inngrepet synliggjøres fra representative steder, både fra land- og sjøsiden. Det skal legges særlig vekt på områder med bebyggelse og viktige friluftsinteresser. Synlighetskartene skal lages ved hjelp av dataverktøy som tar høyde for topografien i området. 

2. Kulturminner og kulturmiljø

· Det skal gis en kortfattet kulturhistorisk beskrivelse av planområdet og influensområdet

· Kjente automatisk fredede og nyere tids kulturminner innenfor planområdet (herunder også vei- og kraftledningstraséene) skal beskrives og vises på kart. Potensialet for funn av ukjente automatisk fredede kulturminner skal angis. Viktigheten av kulturminnene skal vurderes.

· Direkte og indirekte konsekvenser av tiltaket for kulturminner og kulturmiljø skal beskrives og vurderes. 

· Det skal kort redegjøres for hvordan eventuelle konflikter med forekomster av kulturminner kan unngås ved plantilpasninger.

Fremgangsmåte:

Eksisterende dokumentasjon skal gjennomgås og suppleres med befaringer med visuell undersøkelse og kontakt med lokalkjente. 

3. Friluftsliv og ferdsel

· Viktige friluftsområder som berøres av tiltaket skal beskrives. Dagens bruk av planområdet og tilgrensende områder til friluftsaktiviteter skal beskrives.

· Det skal gjøres en vurdering av hvordan tiltaket (ved støy, arealbeslag, påvirkning av opplevelsesverdien i området, lettere adkomst og eventuelle restriksjoner på utøvelsen av friluftsliv i eller i nærheten av planområdet) vil påvirke dagens bruk (jakt, fiske, turgåing med mer). 

· Tiltakets eventuelle påvirkning på Nordsjøløypa skal kort beskrives. 

· Sannsynligheten for ising og behov for sikring av anlegget skal vurderes.

Framgangsmåte:

Eksisterende dokumentasjon skal gjennomgås, og eventuelt kompletteres med samtaler/intervjuer med lokale og regionale myndigheter, organisasjoner og lokalbefolkning.

4. Biologisk mangfold

4.1 Fugl
· Det skal gis en kort beskrivelse av fuglefaunaen i området. Det skal gis en oversikt over truede eller sårbare arter innenfor planområdet (herunder også vei- og kraftledningstraseer), samt deres biotoper og kjente trekkveier. 

· Det skal gjøres en vurdering av hvordan tiltaket (herunder vei og kraftledning) kan påvirke truede eller sårbare arter gjennom forstyrrelser (støy, bevegelse, økt ferdsel med mer), kollisjoner og forringet leveområde (nedbygging). Vurderingene skal gjøres både for anleggs- og driftsfasen.

· Eventuelle avbøtende tiltak som kan redusere eventuelle konflikter mellom tiltaket og fugl skal vurderes.

Fremgangsmåte:

Utredningene skal gjøres ved bruk av eksisterende informasjon, eventuelt feltbefaring og kontakt med regionale og lokale myndigheter og organisasjoner.

4.2 Annen fauna

· Det skal gis en kort beskrivelse av dyrelivet i området. Det skal gis en oversikt over truede eller sårbare arter som kan tenkes å bli påvirket av tiltaket.

· Det skal gjøres en vurdering av hvordan tiltaket kan virke inn på dyrelivet i området (redusert beiteareal, barrierevirkning i forhold til trekkveier, skremsel/forstyrrelse, økt ferdsel med mer).  Truede eller sårbare arter skal vektlegges, men påvirkning på vilt skal også beskrives. Disse vurderingene skal gjøres både for anleggs- og driftsfasen.

· Avbøtende tiltak som kan redusere eventuelle konflikter mellom tiltaket og berørt fauna skal beskrives.

Fremgangsmåte:

Vurderingene skal bygge på eksisterende dokumentasjon, eventuelt feltbefaring og kontakt med lokalbefolkning, lokale og regionale myndigheter og organisasjoner. 

4.3 Naturtyper, flora og vegetasjon

· Naturtyper i eller nær planområdet som er viktige for det biologiske mangfoldet skal beskrives.

· Dersom verdifulle naturtyper berøres, skal omfanget av inngrepet beskrives og det skal gjøres en vurdering av antatte konsekvenser.

· Vegetasjonstyper og botaniske verneverdier i planområdet skal beskrives.

· Det skal gjøres en vurdering av hvordan eventuelle sjeldne og truede forekomster vil kunne påvirkes av tiltaket (nedbygging, økt ferdsel, drenering med mer) og hvordan negative virkninger kan unngås.

Framgangsmåte:

Eksisterende dokumentasjon skal gjennomgås og eventuelt suppleres med feltbefaring. Det skal vurderes plantilpasninger for å redusere eventuelle negative virkninger.

5. Støy


· Det skal lages et støysonekart for vindparken.

· Det skal gjøres en vurdering av hvordan støy kan påvirke bebyggelse og friluftsliv. Antatt støynivå ved nærmeste bebyggelse skal angis. Det skal kort vurderes om støynivået kan forandre seg over tid. Støyvurderingene skal også omfatte transformatorstasjonen.

· Eventuelle avbøtende tiltak skal vurderes ved overskridelse av SFTs retningslinjer for industristøy.

Framgangsmåte:

Ved hjelp av kartopplysninger og dataprogrammer skal støyutbredelse fra vindparken beregnes.

6. Skyggekast og refleksblink


· Det skal gjøres en vurdering av om eventuelle skyggekast og refleksblink kan påvirke bebyggelse og friluftsliv. Hvis nærliggende bebyggelse blir berørt, skal omfanget kort vurderes i forhold til variasjon gjennom året og døgnet.

7. Annen arealbruk

· Totalt direkte berørt areal skal beskrives (vindmøllefundamenter, veier og oppstillingsplasser, bygninger, kraftledningstraseer med byggeforbudsbelte). 
· Eventuell konflikt mellom planområdet og vernede områder etter naturvernloven og/eller plan- og bygningsloven skal beskrives. Det skal vurderes hvordan tiltaket eventuelt vil kunne påvirke verneformålet.

· Det skal kort beskrives hvordan inngrepsfrie områder påvirkes.

· Det skal kort beskrives hvordan eventuelle jordbruks-, skogbruks- og landbruksinteresser i området påvirkes.
· Tiltakets eventuelle påvirkning på flytrafikken skal beskrives.

· Tiltakets eventuelle påvirkning på andre arealbruksinteresser tilknyttet planområdet, herunder drikkevannskilder og vannkilder for Eidesvik settefiskanlegg, skal beskrives.

· Eventuelle avbøtende tiltak skal vurderes.

Framgangsmåte:

Lokale og regionale myndigheter samt Luftfartstilsynet/Avinor bør kontaktes for innsamling av eksisterende dokumentasjon om dagens arealbruk og planlagt arealbruk. 

8. Infrastruktur

Oppstillingsplasser, veier og bygg

· Veitraseer inn til og innad i vindparken skal angis på kart og beskrives i forhold til terrenget og nærliggende bebyggelse.

· Det skal fremlegges kart over aktuelle plasseringer av hver enkelt vindmølle, kabelfremføring, nødvendige bygg og konstruksjoner knyttet til vindparken og veinettet i vindparken.

· Behovet for uttak av løsmasser til veibygging skal beskrives. Det skal gis en kort vurdering av hvor eventuelle løsmasser skal hentes fra og hvor eventuelle overskuddsmasser skal deponeres.

· Mulige virkninger av arealreduksjon, grøfting, drenering, oppdyrking, endret beitepress etc. knyttet til veiløsninger og oppstillingsplasser skal beskrives.

· Transportmessige forhold i anleggsfasen skal beskrives i forhold til krav til veier, ferger og kaier.

Nettilknytning

· Aktuelle kraftledningstraseer for tilknytning til eksisterende nett skal beskrives og vises på kart. Aktuelle tekniske løsninger, samt økonomiske og miljømessige forhold skal vurderes. Herunder skal tilknytningspunkt, spenningsnivå og mastetyper beskrives. Krav til visualisering og kulturminneutredning gjelder også kraftledningene.

· Det skal gis en vurdering av muligheten for å oppgradere eksisterende 22 kV kraftledning mellom Børøysund og vindparken til spenningsnivå på 66 kV i stedet for å bygge en ny 66 kV kraftlinje parallelt med 22 kV kraftledningen. 

· Det skal gis en vurdering av alternativ trase med kabel gjennom Bergesvatnet til Bergeseidet.

· Det skal gis en kortfattet beskrivelse av lokal- og regionalnettet i området og hvordan vindparken kan påvirke nettsituasjonen.
· Det skal gis en oversikt over bolighus og hytter som ligger 50 meter eller nærmere senterlina for kraftledningstraseene.

Fremgangsmåte:

Det forutsettes at lokal- og regionalnettseier tas med i vurderingen av aktuelle tekniske løsninger.

9. Samfunnsmessige virkninger

· Det skal beskrives hvordan tiltaket kan påvirke økonomien i Bømlo kommune, sysselsetting og verdiskaping lokalt og regionalt. Dette skal beskrives både for anleggs- og driftsfasen.

· Transportbehovet i anleggs- og driftsfasen skal beskrives.

· Avfall og avløp produsert i anleggs- og driftsfasen, og deponering av dette skal beskrives. Det skal foretas en vurdering av tiltakets mulige forurensning i området. Avbøtende tiltak som kan redusere, eventuelt eliminere, negative virkninger skal beskrives. 

· Verdi og konsekvenser for reiseliv og turisme som følge av etableringen av et vindkraftverk skal drøftes.
10. Vindforhold og økonomi

· Vindressursene i planområdet skal beskrives.

· Det skal gjøres en teknisk-økonomisk analyse av tiltaket. Investerings- og driftskostnader skal fremkomme. Kostnadene bør fordeles på de enkelte hovedelementer (bl.a. vindturbiner, kabler og veier i vindparken med mer).

11. Lokalisering

· Tiltakshaver skal begrunne hvorfor de har valgt områdene Dyrneset – Lenuten og Kvitfjell - Gåsafjellet nord for Langevåg for lokalisering av vindparken framfor andre aktuelle områder.

· Det skal gis en vurdering av tiltaket i forhold til Fylkesdelplan for vindkraft i Hordaland.
12. Oppfølgende undersøkelser 

Det skal gis en vurdering av behovet for og eventuelle forslag til oppfølgende undersøkelser.
13. Metode og samarbeid

Konsekvensene skal beskrives i forhold til planer, mål og arealbruk i berørte områder. Det skal kort redegjøres for datagrunnlag og metoder som er brukt for å beskrive konsekvensene, og eventuelle faglige eller tekniske problemer ved innsamling og bruk av dataene og metodene.

Miljøverndepartementets veileder T-1177 "Konsekvensutredninger etter plan- og bygningsloven", gir informasjon om og veiledning for arbeidet med enkelttemaene miljø, naturressurser og samfunn. Vi viser videre til rundskriv T-2/2000 ”Rundskriv om konsekvensutredninger etter plan og bygningsloven”, hvor det redegjøres for regelverket.

NVE ber Statkraft SF om i nødvendig grad ta kontakt med kommuner, grunneiere og andre berørte interesser i utredningsarbeidet. Tiltakshaver oppfordres videre til å ta kontakt med NVE før søknaden med konsekvensutredning ferdigstilles og oversendes til formell behandling. 
Statkraft SF bes utforme et kortfattet sammendrag av konsekvensutredningen beregnet for offentlig distribusjon, jf. forskrift om konsekvensutredninger, § 10. NVE anbefaler at det utformes en enkel brosjyre.

Konsekvensutredningen skal foreligge samtidig med en eventuell konsesjonssøknad etter energiloven, og vil bli sendt på høring sammen med søknaden.

Med hilsen
Bjørn Wold
avdelingsdirektør

Arne Olsen

